Grecsó Krisztián: Édes, édes, édes

Sziasztok!

Sokan közületek már bizonyára megismerték az együtt járás és az első szerelem örömét. Néhányatok azt is megtapasztalta talán, hogy az ismerkedés, a közeledés felé vezető első lépések nem könnyűek, hiszen annyi minden elbizonytalaníthat bennünket.

Grecsó Krisztián *Édes, édes, édes* című novellájában a főszereplő, egy tizenkét éves fiú hősies udvarlási kísérletét követhetjük nyomon. Szíve választottját egy balatoni nyaralás alkalmával pillantja meg, akinek hosszú szempillái ejtik rabul. A lány látszólagos közömbössége azonban nagyon elbátortalanítja. Ekkor jön segítségére nagymamája, aki arra biztatja unokáját, hogy merje megszólítani a lányt, sőt a közösen sütött bejglivel kínálja meg.

A nagymama hasznos leckét ad udvarlásból, amit így fogalmaz meg: „ az udvarlás nem annyi, hogy bekopogtatunk és ha azonnal nem nyitnak ajtót, azonnal feladjuk. Az udvarlás csupa remény és küzdelem, csupa kétségbeesés és reménytelenség.”

A novella ifjú szerelmese megtapasztalja az udvarlásnak ezeket az örömteli és nehéz pillanatait egyaránt. A reménytelenség küszöbén mégis bekövetkezik a csoda. Az addig szótlan pillakirálynő egyszer csak ismeretlen nyelven kezd el csacsogni, s hogy érzelmeit egyértelművé tegye, megsimogatja a szerelmes fiú arcát.

* Hogy mutatkozik meg a történetben a fiú bátorsága és kitartása?
* Egyetértetek-e a nagymama udvarlásra vonatkozó véleményével?